Document ID: 32015D0290

DEĊIŻJONI TA' IMPLIMENTAZZJONI TAL-KUMMISSJONI (UE) 2015/290
tal-20 ta' Frar 2015
dwar il-konformità tar-rati tal-2014 għal kull unità għaż-żoni tal-imposti skont l-Artikolu 17 tar-Regolament ta' Implimentazzjoni (UE) Nru 391/2013 u li jħassar id-Deċiżjoni 2013/631/UE
(notifikata bid-dokument C(2015) 882)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 550/2004 tal-Parlament Ewropew u tal-Kunsill tal-10 ta' Marzu 2004 dwar il-forniment ta' servizzi ta' navigazzjoni tal-ajru fl-ajru uniku Ewropew (ir-Regolament tal-forniment ta' servizz) (1), u b'mod partikolari l-Artikolu 15 tiegħu,
Billi:
(1)
Ir-Regolament ta' Implimentazzjoni tal-Kummissjoni (UE) Nru 391/2013 (2) jistabbilixxi skema komuni ta' imposti għas-servizzi tan-navigazzjoni tal-ajru. L-iskema komuni ta' imposti hija element integrali għall-ksib tal-objettivi tal-iskema ta' prestazzjoni kif stipulati fl-Artikolu 11 tar-Regolament (KE) Nru 549/2004 tal-Parlament Ewropew u tal-Kunsill (3) u fir-Regolament ta' Implimentazzjoni tal-Kummissjoni (UE) Nru 390/2013 (4).
(2)
Id-Deċiżjoni tal-Kummissjoni 2011/121/UE (5) stabbilixxiet miri ta' prestazzjoni kif ukoll mira ta' kosteffiċjenza għall-forniment ta' servizzi tan-navigazzjoni tal-ajru mill-2012 sal-2014. Permezz tal-ittri tad-19 ta' Lulju 2012 u tas-17 ta' Diċembru 2012, il-Kummissjoni infurmat lill-Istati Membri li l-pjanijiet u l-miri ta' prestazzjoni riveduti tagħhom huma konsistenti mal-miri ta' prestazzjoni tal-Unjoni Ewropea kollha li ġew adottati, u li dawn qed jagħtu kontribuzzjoni xierqa lill-istess miri tal-Unjoni Ewropea. Il-miri tal-kosteffiċjenza huma espressi f'termini ta' rati għal kull unità determinati.
(3)
Skont l-Artikolu 17(1)(b) u (c) tar-Regolament ta' Implimentazzjoni (UE) Nru 391/2013, il-Kummissjoni għandha tevalwa fuq bażi annwali r-rati għal kull unità għaż-żoni tal-imposti, ippreżentati mill-Istati Membri lill-Kummissjoni, skont id-dispożizzjonijiet ta' dak ir-Regolament u r-Regolament ta' Implimentazzjoni (UE) Nru 390/2013.
(4)
Fl-2013, il-Kummissjoni wettqet il-valutazzjoni tagħha tar-rati tal-2014 għal kull unità għaż-żoni tal-imposti bl-appoġġ tal-Korp ta' Analiżi tal-Prestazzjoni (PRB) u tal-Uffiċċju Ċentrali tal-Imposti tar-Rotot tal-Eurocontrol, u bl-użu tad-dejta u l-informazzjoni addizzjonali li ġew ipprovduti mill-Istati Membri. Bħala konsegwenza, hija adottat id-Deċiżjoni tal-Kummissjoni 2013/631/UE (6). Permezz ta' dik id-Deċiżjoni, il-Kummissjoni nnotifikat lill-Istati Membri, skont l-Artikolu 17(1)(d) tar-Regolament ta' Implimentazzjoni (UE) Nru 391/2013, li kienet sabet li r-rati tal-2014 għal kull unità għaż-żoni tal-imposti ppreżentati lilha huma konformi mar-Regolamenti ta' Implimentazzjoni (UE) Nru 390/2013 u (UE) Nru 391/2013.
(5)
Wara l-adozzjoni tad-Deċiżjoni 2013/631/UE, fl-2014, il-Bulgarija, id-Danimarka, il-Litwanja, l-Ungerija, il-Polonja u s-Slovakkja infurmaw lill-Kummissjoni dwar il-bidliet f'ċerti parametri tal-kalkolu tar-rati għal kull unità rispettivi, li ma kinux magħrufa lilhom fil-mument tal-preżentazzjoni tad-dejta inizjali u tal-informazzjoni addizzjonali lill-Kummissjoni għall-valutazzjoni tal-konformità tagħha u li kien jeħtiġilha ċerti korrezzjonijiet għar-rati tal-2014 għal kull unità kkonċernati. Dawn is-sitt Stati Membri għalhekk ippreżentatw rati kkoreġuti għal kull unità lill-Kummissjoni.
(6)
Skont l-Artikolu 17(1)(c) u (d) tar-Regolament ta' Implimentazzjoni (UE) Nru 391/2013, il-Kummissjoni vvalutat dawk ir-rati tal-2014 għal kull unità kkoreġuti għaż-żoni tal-imposti fil-Bulgarija, id-Danimarka, il-Litwanja, l-Ungerija, il-Polonja u s-Slovakkja skont id-dispożizzjonijiet tar-Regolamenti ta' Implimentazzjoni (UE) Nru 390/2013 u (UE) Nru 391/2013 u kkonkludiet li huma konformi. Din is-sejba għandha għalhekk tiġi notifikata lill-Istati Membri kkonċernati.
(7)
Għall-finijiet taċ-ċarezza u t-trasparenza, id-Deċiżjoni 2013/631/UE għandha titħassar u tinbidel b'din id-Deċiżjoni.
(8)
In-notifika li rati għal kull unità għaż-żoni tal-imposti huma konformi mar-Regolamenti ta' Implimentazzjoni (UE) Nru 390/2013 u (UE) Nru 391/2013 hija mingħajr preġudizzju għall-Artikolu 16 tar-Regolament (KE) Nru 550/2004.
(9)
Il-miżuri previsti f'din id-Deċiżjoni huma skont l-opinjoni tal-Kumitat dwar Ajru Uniku,
ADOTTAT DIN ID-DEĊIŻJONI:
Artikolu 1
Ir-rati tal-2014 għal kull unità għaż-żoni tal-imposti inklużi fl-Anness ta' din id-Deċiżjoni huma konformi mar-Regolament ta' Implimentazzjoni (UE) Nru 390/2013 u (UE) Nru 391/2013.
Artikolu 2
Id-Deċiżjoni 2013/631/UE titħassar.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, l-20 ta' Frar 2015.

Labels: 3
8
2
18